CELEX: 32014D0249
Language: fi
Date: 2014-04-28 00:00:00
Title: 2014/249/EU: Komission täytäntöönpanopäätös, annettu 28 päivänä huhtikuuta 2014 , Hongkongin oikeudellisen ja valvontakehyksen tunnustamisesta luottoluokituslaitoksista annetun Euroopan parlamentin ja neuvoston asetuksen (EY) N:o 1060/2009 vaatimuksia vastaavaksi  ETA:n kannalta merkityksellinen teksti

3.5.2014   
            
            
               FI
            
            
               Euroopan unionin virallinen lehti
            
            
               L 132/76
            
         KOMISSION TÄYTÄNTÖÖNPANOPÄÄTÖS,
   annettu 28 päivänä huhtikuuta 2014,
   Hongkongin oikeudellisen ja valvontakehyksen tunnustamisesta luottoluokituslaitoksista annetun Euroopan parlamentin ja neuvoston asetuksen (EY) N:o 1060/2009 vaatimuksia vastaavaksi
   (ETA:n kannalta merkityksellinen teksti)
   
      (2014/249/EU)
   
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon luottoluokituslaitoksista 16 päivänä syyskuuta 2009 annetun Euroopan parlamentin ja neuvoston asetuksen (EY) N:o 1060/2009 (1) ja erityisesti sen 5 artiklan 6 kohdan,
   sekä katsoo seuraavaa:
   
               (1)
            
            
               Komissio antoi 22 päivänä lokakuuta 2012 Euroopan arvopaperimarkkinaviranomaiselle (EAMV) toimeksiannon, jossa se pyysi EAMV:ltä neuvontaa luottoluokituslaitoksia koskevassa Hongkongin oikeudellisen ja valvontakehyksen teknisessä arvioinnissa.
            
         
               (2)
            
            
               EAMV toteaa 31 päivänä toukokuuta 2013 antamassaan teknisessä lausunnossa, että luottoluokituslaitoksiin sovellettava Hongkongin oikeudellinen ja valvontakehys vastaa sen saamien tulosten perusteella asetuksessa (EY) N:o 1060/2009 säädettyä kehystä.
            
         
               (3)
            
            
               Asetuksen (EY) N:o 1060/2009 5 artiklan 6 kohdan toisen alakohdan mukaan kolmannen maan oikeudellisen ja valvontakehyksen katsotaan vastaavan kyseisen asetuksen vaatimuksia, jos se täyttää kolme ehtoa.
            
         
               (4)
            
            
               Ensimmäisenä ehtona on, että kolmannen maan luottoluokituslaitoksilla on toimilupa tai ne on rekisteröity ja ne ovat jatkuvasti tehokkaan valvonnan alaisia. Luottoluokituslaitoksiin sovellettava Hongkongin oikeudellinen ja sääntelykehys koostuu arvopapereita ja futuureja koskevasta säädöksestä (Securities and Futures Ordinance, SFO) ja luottoluokituspalveluja tarjoavia henkilöitä koskevista käytännesäännöistä (Code of Conduct for Persons Providing Credit Rating Services, COC), joihin liittyvät muutokset tulivat voimaan 1 päivänä kesäkuuta 2011. Hongkongissa luottoluokituspalveluja tarjoavilla luottoluokituslaitoksilla ja niiden luottoluokitusanalyytikoilla on oltava luottoluokituspalvelujen tarjoamiseen tarvittava toimilupa, ja niitä valvoo Hongkongin arvopaperi- ja futuurikomissio (Securities and Futures Commission, SFC). Hongkongin oikeudellisessa ja valvontakehyksessä SFC:lle annetaan laajat valtuudet, joiden nojalla se voi tutkia, noudattavatko luottoluokituslaitokset oikeudellisia velvoitteitaan. SFC voi pakottaa sekä sääntelyn alaiset että sen ulkopuolelle jäävät henkilöt esittämään tutkimuksen kannalta merkityksellisiä tietoja ja asiakirjoja, kuten kaupankäynti-, pankki-, puhelu- ja internettietoja sekä tosiasiallisia omistajia ja edunsaajia koskevia tietoja. Näitä valtuuksia käytetään sekä tutkimuksen kohteena oleviin että sellaisiin henkilöihin, joilla SFC voi kohtuullisin perustein uskoa olevan tutkimuksen kannalta merkityksellisiä tietoja. Lisäksi SFC:llä on toimivalta päästä sekä sääntelyn alaisten että sen ulkopuolelle jäävien henkilöiden yksityistiloihin oikeusviranomaisen myöntämän etsintäluvan nojalla, jos pelätään todisteiden hävittämistä tai siirtämistä, kohteen pakenemista tai muita ongelmia. SFC:llä on myös täydet valtuudet toteuttaa rikosoikeudellisia, siviilioikeudellisia, hallinnollisia ja muita toimia. Niihin sisältyy hallinnollinen toimivalta määrätä kurinpitoseuraamuksia SFC:ltä toimiluvan saaneille tai sen rekisteröimille henkilöille, määrätä toimiluvan saaneille tai rekisteröidyille henkilöille kyseisten henkilöiden liiketoimintaa koskevia rajoituksia, peruuttaa toimiluvan saaneen tai rekisteröidyn henkilön toimilupa tai rekisteröinti määräajaksi tai kokonaan sekä antaa toimiluvan saaneelle tai rekisteröidylle henkilölle varoitus, asettaa tällaiselle henkilölle velvoitteita tai määrätä sakot, jotka ovat enintään 10 miljoonaa Hongkongin dollaria tai kolme kertaa saatujen voittojen tai vältettyjen tappioiden määrä. Lisäksi SFC:llä on valtuudet hakea asianomaiselta tuomioistuimelta kielto- tai korjausmääräyksiä. SFC harjoittaa paikalla tehtävien tarkastusten lisäksi valvontaa toimitilojen ulkopuolella olemalla vuorovaikutuksessa toimiluvan saaneiden luottoluokituslaitosten kanssa ja pyrkimällä siten saamaan käsityksen niiden liiketoimintamalleista ja -suunnitelmista ja vastaaviin toimintoihin sisältyvistä riskeistä. Näin se pyrkii tunnistamaan niiden liiketoiminnasta aiheutuvat riskit ja arvioimaan niitä. Toimiluvan saaneita luottoluokituslaitoksia koskevat tiedot kerätään SFC:lle toimitetuista tiedoista, joita ovat muun muassa vuotuiset tarkastetut tilinpäätökset ja vuotuiset valvontatarkastusraportit. Lisäksi SFC seuraa kanteluja ja itse ilmoitettuja rikkomisia. Hongkongin luottoluokituslaitosjärjestelmän tultua voimaan 1 päivänä kesäkuuta 2011 kaikki toimiluvan saaneet luottoluokituslaitokset ovat kuuluneet SFC:n jatkuvan valvonnan ja täytäntöönpanovaltuuksien piiriin. EAMV:n ja SFC:n välillä tehdyssä yhteistyösopimuksessa määrätään rajojen yli toimivia luottoluokituslaitoksia vastaan toteutettuja täytäntöönpano- ja valvontatoimenpiteitä koskevasta tietojenvaihdosta. Tämän perusteella olisi katsottava, että Hongkongissa olevia luottoluokituslaitoksia koskevat toimilupa- tai rekisteröintivaatimukset vastaavat asetuksessa (EY) N:o 1060/2009 säädettyjä vaatimuksia ja että luottoluokituslaitoksiin sovellettavia Hongkongin valvonta- ja täytäntöönpanojärjestelyjä sovelletaan tosiasiallisesti ja ne pannaan tosiasiallisesti täytäntöön.
            
         
               (5)
            
            
               Toisena ehtona on, että kolmannen maan luottoluokituslaitoksiin sovelletaan oikeudellisesti sitovia sääntöjä, jotka vastaavat asetuksen (EY) N:o 1060/2009 6–12 artiklan ja liitteen I säännöksiä, lukuun ottamatta kyseisen asetuksen 6 a, 6 b, 8 a, 8 b, 8 c ja 11 a artiklaa sekä liitteessä I olevan B jakson 3 kohdan b a alakohtaa ja 3 a ja 3 b kohtaa. Arvioitaessa tämän ehdon täyttymistä olisi otettava huomioon Euroopan parlamentin ja neuvoston asetuksen (EU) N:o 462/2013 (2) 2 artiklan 1 kohta asetuksen (EY) N:o 1060/2009 tiettyjen säännösten soveltamispäivän osalta. Hongkongin oikeudellisessa ja valvontakehyksessä säädetään päätöksenteko- ja valvontajärjestelmää koskevista yksityiskohtaisista vaatimuksista. Luottoluokituslaitoksen hallituksella ja säännellyistä toiminnoista vastaavilla johtajilla on ensisijainen vastuu sen varmistamisesta, että laitos pitää voimassa asianmukaisia käytännesääntöjä ja noudattaa asianmukaisia menettelyjä. Luottoluokituslaitoksilla on oltava kaksi vastuujohtajaa, joista kummankin on oltava SFC:n hyväksymä ja ainakin toisen on oltava SFO-säädöksen soveltamisalaan kuuluva toimitusjohtaja. Käytössä on eturistiriitoja koskevat kattavat säännökset, joissa luottoluokituslaitosten edellytetään tunnistavan ja poistavan eturistiriidat tai hallitsevan niitä ja järjestävän toimintansa sellaisella tavalla, jolla varmistetaan, etteivät luottoluokituslaitoksen liiketoiminnalliset edut vaaranna sen antamien luottoluokitusten riippumattomuutta ja asianmukaisuutta, sekä toiminnan järjestämistä koskevat vaatimukset, jotka koskevat muun muassa ulkoistamista, tietojen kirjaamista ja luottamuksellisuutta. Yleisissä SFC-säännöissä ja COC-käytännesäännöissä säädetään toiminnan järjestämistä koskevista vaatimuksista, jotka luottoluokituslaitoksen on täytettävä ja jotka koskevat muun muassa toimintatapoja ja menettelyjä, joilla varmistetaan oikeudellisten velvoitteiden noudattaminen, sekä pysyvää ja tehokasta säännösten noudattamista valvovaa toimintoa. Luottoluokituslaitoksia vaaditaan myös perustamaan arviointitoiminto, jonka tehtävänä on tarkastella säännöllisin väliajoin luottoluokitusmenetelmiä ja -malleja sekä niihin tehtyjä olennaisia muutoksia. Hongkongin oikeudelliseen ja valvontakehykseen sisältyy monenlaisia julkistamisvaatimuksia, jotka koskevat muun muassa luokitusten julkistamista sekä luokitus- ja liitännäistoimintojen vuosittaista julkistamista. Sen vuoksi Hongkongin oikeudellisella ja valvontakehyksellä pitäisi saavuttaa samat tulokset kuin asetuksella (EY) N:o 1060/2009, kun on kyse eturistiriitojen hallinnasta, organisatorisista prosesseista ja menettelyistä, jotka luottoluokituslaitoksella on oltava käytössään, sekä luottoluokitusten ja luottoluokitusmenetelmien laadusta, luottoluokitusten julkistamisesta ja luottoluokitustoimintojen yleisestä ja säännöllisestä julkistamisesta. Kehyksen pitäisi näin ollen antaa vastaava suoja luottoluokituslaitosten integriteetin, avoimuuden ja hyvän hallinnoinnin sekä luottoluokitustoimintojen luotettavuuden osalta.
            
         
               (6)
            
            
               Kolmantena ehtona on, että kolmannen maan sääntelyjärjestelmä estää kyseisen kolmannen maan valvontaviranomaisia ja muita viranomaisia puuttumasta luottoluokitusten sisältöön ja luottoluokituksessa käytettäviin menetelmiin. SFO-säädöksen 4 ja 5 pykälässä vahvistetaan SFC:n sääntelytavoitteet, -tehtävät ja -valtuudet, joihin ei sisälly valtuuksia, joilla SFC voisi puuttua luottoluokituslaitoksen antamiin luottoluokituksiin tai sen luokitusmenetelmiin. Siltä osin kuin voidaan todeta, ei ole olemassa säännöstä, joka antaisi SFC:lle tai muulle viranomaiselle valtuudet vaikuttaa luottoluokituksen sisältöön tai luottoluokitusmenetelmiin.
            
         
               (7)
            
            
               Tarkasteltujen tekijöiden perusteella voidaan katsoa, että luottoluokituslaitoksia koskeva Hongkongin oikeudellinen ja valvontakehys täyttää asetuksen (EY) N:o 1060/2009 5 artiklan 6 kohdan toisessa alakohdassa säädetyt ehdot. Sen vuoksi olisi katsottava, että luottoluokituslaitoksia koskeva Hongkongin oikeudellinen ja valvontakehys vastaa asetuksella (EY) N:o 1060/2009 säädettyä oikeudellista ja valvontakehystä. Komission, jolle EAMV antaa tietoja, olisi seurattava edelleen luottoluokituslaitoksia koskevan Hongkongin oikeudellisen ja valvontakehyksen kehitystä ja niiden ehtojen täyttymistä, joiden perusteella tämä päätös on annettu.
            
         
               (8)
            
            
               Tässä päätöksessä säädetyt toimenpiteet ovat Euroopan arvopaperikomitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Hongkongissa voimassa olevan luottoluokituslaitosten oikeudellisen ja valvontakehyksen katsotaan asetuksen (EY) N:o 1060/2009 5 artiklaa sovellettaessa vastaavan asetuksen (EY) N:o 1060/2009 vaatimuksia.
   2 artikla
   Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tehty Brysselissä 28 päivänä huhtikuuta 2014.
      
         
            Komission puolesta
         
         
            Puheenjohtaja
         
         José Manuel BARROSO
      
   
   
      (1)  EUVL L 302, 17.11.2009, s. 1.
   
      (2)  Euroopan parlamentin ja neuvoston asetus (EU) N:o 462/2013, annettu 21 päivänä toukokuuta 2013, luottoluokituslaitoksista annetun asetuksen (EY) N:o 1060/2009 muuttamisesta (EUVL L 146, 31.5.2013, s. 1).